b'\n_START_ARTICLE_\nAseteollisuus\n_START_PARAGRAPH_\nAseteollisuus on maailmanlaajuinen teollisuuden ala, jonka tuotteita ovat muun muassa aseet, ammukset, ohjukset, sotilaslentokoneet ja niihin liittyv\xc3\xa4t tarvikkeet ja j\xc3\xa4rjestelm\xc3\xa4t. Asekauppa on aseiden vaihtoa kahden tai useamman osapuolen v\xc3\xa4lill\xc3\xa4, useimmiten, mutta ei ainoastaan, valtioiden kesken.\n_START_SECTION_\nValtiot ja yritykset\n_START_PARAGRAPH_\nMonissa maissa aseteollisuus on ollut valtion omistuksessa, esimerkiksi Suomessa vuonna 1936 perustettu Valtion tykkitehdas ja 1921 toimintansa aloittanut Valtion lentokonetehdas (nimien vaihtuessa vuosikymmenten aikana). T\xc3\xa4ll\xc3\xb6in valtio on osapuolena myyj\xc3\xa4n\xc3\xa4 ja ostajana._NEWLINE_N\xc3\xa4in jatkui 1990-luvulle asti, jolloin l\xc3\xa4nsimaiden \xe2\x80\x93 Ranskan, Ison-Britannian ja Yhdysvaltojen \xe2\x80\x93 \xe2\x80\x9dvaltio ostajana ja yksityinen, usein p\xc3\xb6rssinoteerattu ja suurikokoinen yritys laitteen toimittajana ja enenev\xc3\xa4sti palveluntuottajana\xe2\x80\x9d -malli levisi ainakin kaikkialle EU:ssa. Samaan aikaan aseteollisuus konsolidoitui siten, ett\xc3\xa4 Yhdysvalloissa on esimerkiksi sotilaslentokoneita valmistaa kolme yhti\xc3\xb6t\xc3\xa4 ja EU:ssa kaksi. Merisodan aseissa tilanne on samankaltainen, mutta maavoimien aseissa konsolidaatio (toimijoiden yhteenliittyminen) on kesken. Joka tapauksessa markkina on oligopolistinen._NEWLINE_Monille uusille maille on ollut t\xc3\xa4rke\xc3\xa4\xc3\xa4 luoda oma aseteollisuus. N\xc3\xa4in tapahtui aikoinaan muun muassa Suomen kohdalla ja nyttemmin esimerkiksi Iranin kohdalla. Etel\xc3\xa4-Afrikka kehitti merkitt\xc3\xa4v\xc3\xa4n aseteollisuuden kauppasaartoaikana vaikka se pystyikin ostamaan l\xc3\xa4nsimaista tarvitsemansa. Israelin tilanne on ollut samanlainen \xe2\x80\x93 oma kapasiteetti suunnitella ja valmistaa aseita, jopa vied\xc3\xa4 niit\xc3\xa4, luo paremman neuvotteluaseman ostotilanteissa. Oma aseteollisuus on keino n\xc3\xa4ytt\xc3\xa4\xc3\xa4 kansakunnan kyvykkyytt\xc3\xa4, toisaalta esimerkiksi Iranin kohdalla sen v\xc3\xa4itetty\xc3\xa4 kyvykkyytt\xc3\xa4 muun muassa ohjustuotannossa k\xc3\xa4ytet\xc3\xa4\xc3\xa4n sit\xc3\xa4 vastaan uhkakuva-skenaarioilla._NEWLINE_Aseteollisuus voi osoitetusti toimia vaikka rauhansopimus sen kielt\xc3\xa4isi: Versaillesin rauhansopimuksen kielt\xc3\xa4ess\xc3\xa4 muun muassa lentokoneteollisuuden Saksalta vuonna 1919, Saksa oli siirt\xc3\xa4nyt tehtaansa Hollantiin (Fokker), Sveitsiin, Suomeen (Valtion lentokonetehdas), Ruotsiin (SAAB) ja 1923 alkaen Neuvostoliittoon._NEWLINE_Aseteollisuuden ja muun teollisuuden osuus aseiden tuotannossa on aina ollut h\xc3\xa4m\xc3\xa4r\xc3\xa4 erottaa. Esimerkiksi Yhdysvaltain ilmavoimien tuhottua merkitt\xc3\xa4v\xc3\xa4n osan Schweinfurtin kuulalaakeritehtaista vuosina 1942\xe2\x80\x931943 Ruotsin SFK lis\xc3\xa4si rajusti kyseisten tuotteiden vienti\xc3\xa4 Saksaan._NEWLINE_Nyky\xc3\xa4\xc3\xa4n esimerkiksi maailman suurimman aseidenviej\xc3\xa4maan (2013) Ven\xc3\xa4j\xc3\xa4n asevienti on keskitetty 80-prosenttisesti valtionyhti\xc3\xb6 Rosoboroneksportille (ven. OAO \xd0\xa0\xd0\xbe\xd1\x81\xd0\xbe\xd0\xb1\xd0\xbe\xd1\x80\xd0\xbe\xd0\xbd\xd1\x8d\xd0\xba\xd1\x81\xd0\xbf\xd0\xbe\xd1\x80\xd1\x82). Se on puolestaan osa suurta, 900\xc2\xa0000 ty\xc3\xb6ntekij\xc3\xa4n valtionkorporaatio Rostehi\xc3\xa4 (ven. \xd0\xa0\xd0\xbe\xd1\x81\xd1\x82\xd0\xb5\xd1\x85).'